En særlig tarm-bakterie har vandret vest over Storebælt hånd i hånd med patienter fra de københavnske hospitaler.

Den resistente bakterie vancomycinresistente enterokokker (VRE) blev første gang registreret på et enkelt sygehus i København for to år siden, men i løbet af det seneste år har den spredt sig til hospitaler i alle landets fem regioner.

Det fortæller Statens Serum Institut, som kalder udviklingen 'bekymrende'.

- Der er flere tilfælde nu, end der nogensinde har været, siger Ute Wolff Sönksen, som er overlæge i bakterier ved Statens Serum Institut.

Særligt i Odense er der fokus på bakterien, for her er der tale om et decideret udbrud.

Hvad er VRE? Forkortelsen står for vancomycin-resistente enterokokker. Det er er en resistent tarm-bakterie, der kan forårsage svære infektioner hos svækkede patienter. Infektionerne er svære og dyre behandle, fordi de kræver en særlig antibiotika med mange bivirkninger. Hvis du er blevet smittet med VRE, vil bakterien forsvinde af sig selv efter cirka et halvt år. Kilder: Peder Jest, lægelig direktør på OUH, og Region Hovedstadens hjemmeside

Det viser en opgørelse, som Odense Universitetshospital (OUH) har lavet for DR Fyn.

De første otte måneder af 2019 er 126 patienter på Odense Universitetshospital blevet konstateret smittet med VRE. Til sammenligning var tallet 28 i hele 2018.

Bakterien smitter let og kan være farlig for folk med dårligt immunforsvar. Den kan give slemme infektioner, som kræver behandling med en antibiotika med mange bivirkninger.

Fra hovedstaden til provinsen

Statens Serum Institut har holdt øje med den nye type af VRE, efter den første gang brød ud i 2017.

I 2018 blev den spredt til flere sygehuse i Region Hovedstaden, og i 2019 har den altså spredt sig til alle landets regioner.

Det får lægelige direktør på OUH, Peder Jest, til at betegne udbruddet i Odense som "københavnske tilstande."

Stadig flest smittede i København I 2018 var der 350 tilfælde i Region Hovedstaden. I år er der patienter i alle landets regioner, som er smittede. Hvor mange har Statens Serum Institut endnu ikke overblik over. Kilde: Statens Serum Institut

Bakterierne på OUH er blevet undersøgt og kortlagt ved hjælp af et særligt stamtræ, som tydeligt bekræfter, at smitten kommer fra hovedstadsområdet.

- Vi må konstatere, at med de mange patienter, vi får fra hovedstaden for eksempel til hjerteområder, har vi fået bakterien indført på vores hospital, siger Peder Jest.

Derfor spørges alle patienter, som indlægges på OUH, om de har været på et sjællandsk sygehus.

- Det er ikke, fordi de så ikke kan blive behandlet her. Men vi vil vide det, så vi kan give dem og de andre patienter sikre omgivelser, siger Peder Jest.

Personale ramt på fagligheden

Udbruddet er en dyr omgang, for alle smittede patienter skal isoleres, og stuerne skal rengøres helt i bund. Bare rengøringen forventes at koste to til tre millioner kroner ekstra i Odense.

- Det er penge, som går fra patientbehandling, fortæller Peder Jest.

Svend Stenvang Pedersen er ledende overlæge på Infektionsmedicinsk Afdeling Q i Odense, hvor de havde et stort udbrud af VRE i maj og juni.

- Vi ærgrer os over, at vores hygiejne har været så mangelfuld, at det var muligt at få sådan et udbrud. Det er en plet på vores faglighed, forklarer han.